[pic] | EUROOPA ÜHENDUSTE KOMISJON |

Brüssel 19.9.2007

KOM(2007) 544 lõplik

KOMISJONI ARUANNE EUROOPA PARLAMENDILE JA NÕUKOGULE

EAGFi kulude kohta Varajase hoiatamise süsteem Nr 8/2007

SISUKORD

1. SISSEJUHATUS 3

2. SIHTOTSTARBELISED TULUD 3

3. SUHKRUVALDKONNA ÜMBERKORRALDUSFOND 4

4. MÄRKUSED 2007. AASTA EELARVE TÄITMISE KOHTA 4

5. JÄRELDUSED 6

1. SISSEJUHATUS

Lisas on esitatud eelarve tegeliku täitmise tase ajavahemikul 16. oktoobrist 2006 kuni 30. juunini 2007 võrreldes kulude profiiliga, millele osutatakse nõukogu määruse (EÜ) nr 1290/2005[1] artikli 20 sätete põhjal kehtestatud näitajaga.

2. SIHTOTSTARBELISED TULUD

Vastavalt ühise põllumajanduspoliitika rahastamist käsitleva uue määruse (EÜ) nr 1290/2005 artikli 34 sätetele käsitatakse vastavuse kontrolli otsuste kohastest finantskorrigeerimistest, eeskirjade eiramisest ja piimamaksust laekuvat tulu EAGFi kulude rahastamiseks määratud sihtotstarbeliste tuludena. 2007. aasta eelarve koostamisel esitati kõnealuste tulude kalkulatsioon ja seda võeti arvesse, kui eelarvepädevad institutsioonid võtsid vastu 2007. aasta eelarve assigneeringud. Täpsemalt:

- piimamaksust laekuva tulu suuruseks hinnati 349,0 miljonit eurot ning seda võeti arvesse, vähendades vastavalt piima- ja piimatootesektorile (millele eelarvepädevad institutsioonid eraldasid 587,0 miljonit eurot) taotletud assigneeringuid;

- vastavuse kontrolli kohastest tagasinõuetest ja eeskirjade eiramisest laekuva tulu suuruseks hinnati vastavalt 568,0 miljonit ja 70,0 miljonit eurot. 638,0 miljoni euro suurust kogusummat võeti arvesse, vähendades vastavalt ühtseks otsemaksete kavaks (millele eelarvepädevad institutsioonid eraldasid 27 918,0 miljonit eurot) taotletud assigneeringuid.

Lisatud tabelis on esitatud nende sihtotstarbeliste tulude rakendamine, millega seoses on 30. juuni 2007. aasta seisuga kogunenud 1 126,9 miljonit eurot. Täpsemalt:

- piimamaksu koguti ligikaudu 360,0 miljonit eurot, võrreldes algse hinnanguga 349,0 miljonit eurot;

- vastavuse kontrolli kohastest tagasinõuetest laekus ligikaudu 557,8 miljonit eurot ning

- eeskirjade eiramise eest nõuti sisse ligikaudu 209,2 miljonit eurot ja eelarveaasta lõpuks oodatakse ka sellele lisa.

Kohaldatavate eeskirjade kohaselt saab kõnealust tulu kasutada kas osaliselt või täielikult EAGFi kulude katmiseks, kui eelarvepädevate institutsioonide eraldatud eelarveassigneeringutest ei piisa liikmesriikide kulude rahastamiseks. Juhul kui kogu tulu või osa sellest jääb kasutamata, kantakse see automaatselt üle järgmisse eelarveaastasse.

3. SUHKRUVALDKONNA ÜMBERKORRALDUSFOND

Ajutisi suhkrusektori ümberkorraldusmakseid käsitatakse sihtotstarbelise tuluna, mis on suunatud suhkrusektori ümberkorraldusabi ja ümberkorraldusfondis ettenähtud muu abi rahastamiseks. 2006/2007. turustusaastal seonduvad kõnealused summad ettevõtjatele kuuluvate suhkru, insuliinisiirupi ja isoglükoosi koguseliste kvootidega ning liikmesriikidel tuleb need koguda ja fondi maksta kahes osas, vastavalt 31. märtsiks 2007 ja 30. novembriks 2007. Märtsi lõpuks olid liikmesriigid sihtotstarbeliste tulude kontole ümberkorraldusmaksete esimese osana kandnud ligikaudu 1 287,2 miljonit eurot. 2007. aasta juunis deklareerisid liikmesriigid ligikaudu 391,5 miljoni euro suuruse summa toetuste maksmiseks seoses suhkrutööstuse ümberkorraldamisega. Kõnealuseid makseid rahastatakse vastavalt sihtotstarbeliste tulude kontolt, millega jääb ümberkorraldusabi ja muu abi tulevaste maksete rahastamiseks jääksumma 895,7 miljonit eurot.

4. MÄRKUSED 2007. AASTA EELARVE TÄITMISE KOHTA

Järgmisena on lühidalt selgitatud 2007. aasta eelarve täitmise tegeliku ja kavandatud taseme kõige olulisemate erinevuste põhjusi teatavates sektorites.

4.1. Finantstegurid

Eespool nimetatud ajavahemikus tehtud kulude puhul võetakse arvesse dollari/euro vahetuskursis toimunud muutusi. Suure osa põllumajandustoodete, eriti teravilja ja suhkru eksporditoetuste ning mõne sisetoetuse, näiteks puuvillatoetuse puhul mõjutab kulusid kõnealuse pariteedi suhte suundumus.

Määruse (EÜ) nr 1290/2005 artikli 21 kohaselt koostatud ja eelarvepädevate institutsioonide vastuvõetud eelarves lähtuti 2006. aasta juulist kuni septembrini kehtivast keskmisest pariteedi suhtest 1 euro = 1,27 USA dollarit. Tuleb märkida, et ajavahemikus 1. augustist 2006 kuni 30. juunini 2007 oli keskmine pariteedi suhe ligikaudu 1 euro = 1,31 USA dollarit, s.t 3,1 % kõrgem 2007. aasta eelarve koostamisel kasutatud vahetuskursist.

4.2. Turutegurid

4.2.1. Teravili (- 327,0 miljonit eurot)

Väga soodsad sise- ja välistingimused teraviljaturul ja sellest tulenevad kõrgemad siseturuhinnad on kaasa toonud riigi teraviljavarude väiksema ostu- ja suurema müügimahu ning ka väiksemad kulutused eksporditoetustele, mille tulemuseks on kõnealuse sektori eelarveassigneeringute alakasutamine, mis kestab arvatavasti eelarveaasta lõpuni.

4.2.2. Toetused 1. lisas nimetamata toodetele (- 71,4 miljonit eurot)

Mitmete asjaomaste toodete eksporditoetuste määra üldise vähenemise tõttu vähenevad eeldatavasti liikmesriikide kulud töödeldud põllumajandustoodete eksporditoetustele. Selline olukord kestab tõenäoliselt eelarveaasta lõpuni.

4.2.3. Suhkur (+ 181,3 miljonit eurot)

Eelarveassigneeringute praegune ülekasutamine võrreldes näitaja tasemega tuleneb eelkõige eksporditud suhkru (nii vabaturu suhkru kui ka riigi suhkruvarude) suurenenud kogustest.

4.2.4. Puu- ja köögiviljad (- 63,0 miljonit eurot)

Eelarveassigneeringute praegune alakasutamine võrreldes näitaja tasemega tuleneb eelkõige siiani töötlemistoetust saanud tomatite vähenenud kogustest. Lisaks on tootjaorganisatsioonide rakendusfondide kasutuselevõtmine aeglasem võrreldes näitaja vastava tasemega.

4.2.5. Piim ja piimatooted (+ 100,3 miljonit eurot)

Eelarveassigneeringud on võrreldes näitaja tasemega 30. juuni 2007. aasta seisuga ülekasutatud.

Tuleks märkida, et kõnealune assigneeringute ülekasutamine võrreldes näitaja tasemega tuleneb tehnilistest põhjustest, kuna alates 2007. eelarveaastast käsitatakse piimamaksust saadavat tulu, mille suurus oli algse hinnangu kohaselt 349,0 miljonit eurot, EAGFi sihtotstarbelise tuluna. Kõnealusele sektorile 2007. aastal taotletud ja eelarvepädevate institutsioonide eraldatud assigneeringud ei hõlmanud kõnealust tulu ning seega kohaldatakse näitajat selle summa võrra väiksemate assigneeringute suhtes. Sellel põhjusel osutab eelarve praegune täitmine ülekasutusele.

Kui võtta arvesse piimamaksust saadavat tulu, mis algse prognoosi kohaselt nähti ette piimasektorile, võiks selle sektori puhul rääkida 152,4 miljoni euro suurusest alakasutamisest.

4.3. Otsetoetused (+ 30,9 miljonit eurot)

Liikmesriigid kiirendasid juunikuus maksmist ja seega muutus kuni maikuuni täheldatud eelarveassigneeringute alakasutamine väikeseks ülekasutamiseks võrreldes näitaja vastava tasemega.

Augusti lõpuni hõlmavat ajavahemikku käsitleva liikmesriikide kuluprognoosi alusel see ülekasutamine tõenäoliselt suureneb võrreldes näitaja vastava tasemega ligikaudu 1,0 protsendini eelarveassigneeringutest ning see hõlmab nii toodanguga sidumata abi kui ka muid otsetoetusi. Kõnealuse valdkonna teatavate kavade eelarve täitmise kontrollimiseks võtsid komisjoni talitused ühendust teatavate liikmesriikidega, et teada saada, millised on nende maksetega seonduvad kavatsused kõnealuste kavade osas eelarveaasta lõpuni.

Kui võtta arvesse vastavuse kontrollist ja eeskirjade eiramisest laekuvat tulu, mis algse prognoosi kohaselt nähti ette ühtsele otsemaksete kavale, võiks otsetoetuste peatüki puhul rääkida 30. juuni 2007. aasta seisuga 597,9 miljoni euro suurusest alakasutamisest.

4.4. Põllumajanduskulude audit

4.4.1. Eelmiste aastate raamatupidamisarvestuse kontrollimine ja heakskiitmine (+ 40,9 miljonit eurot)

Komisjon on vastu võtnud kõik raamatupidamisarvestuse kontrollimist ja heakskiitmist käsitlevad otsused, mis tuleb käesoleva eelarveaasta lõpuks täita. Kõnealuste otsustega kehtestatud korrektsioonidega tagasinõutava summa koguväärtus oli 30. juuni 2007. aasta seisuga ligikaudu 74,7 miljonit eurot. Võrreldes 2007. aasta eelarves ettenähtud 178,0 miljoni euro suuruse summaga on tulemuseks eelarveassigneeringute alakasutamine. Kui juba tagasinõutud summa jääb eelarveaasta lõpuni stabiilseks, siis suurenevad EAGFi kulud 2007. eelarveaastal ligikaudu 103,3 miljoni euro võrra. EAGFi kulud on võrreldes 2007. aasta juunikuu näitaja vastava tasemega suurenenud ligikaudu 40,9 miljoni euro võrra.

5. JÄRELDUSED

Ajavahemikus 16. oktoobrist 2006 kuni 30. juunini 2007 kasutati eelarveassigneeringuid kokku 40 371,3 miljoni euro väärtuses, s.t assigneeringuid kasutati üldiselt ligikaudu 191,8 miljoni euro võrra vähem, mis tuleneb peamiselt turumeetmetest. Alakasutamine suureneb tõenäoliselt eelarveaasta lõpuks. Kuid hetkel prognoositakse, et otsetoetuste eelarveassigneeringute osas täheldatakse eelarveaasta lõpuks ülekasutamist. Nendest suhtelisest summadest ja ka põllumajanduskulude auditist tulenevate eelarveassigneeringute alakasutamisest sõltub, millisel määral EAGFi sihtotstarbelist tulu lõpuks kasutatakse.

LISA

[pic]

[1] ELT L 209, 11.8.2005, lk 1. Määrust on viimati muudetud määrusega (EÜ) nr 320/2006 (ELT L 58, 28.2.2006, lk 42.)